Solidariteit voeg sy steun tot Etzebeth-saakEben Etzebeth. Foto: Twitter Solidariteit het Dinsdag bekend gemaak dat hy sy veldtog teen rassisme en dubbel-standaarde verskerp, deur aansoek te doen in die gelykheidshof om as ŉ ‘vriend van die hof’ in die Eben Etzebeth-saak gevoeg te word, wanneer die saak aangehoor word. Die Solidariteit Navorsingsinstituut (SNI) gaan ook ondersoek instel met betrekking tot die onafhanklikheid en onpartydigheid van ondersoeke wat die Suid-Afrikaanse Menseregtekommissie hanteer. “Die MRK toon steeds dieselfde tekortkominge in die Eben Etzebeth aangeleentheid, as wat die Solidariteit Navorsingsinstituut in Februarie 2017 uitgewys het. Onewewigtige en eensydige ondersoeke, is net van die gevolgtrekkings in ŉ verslag getiteld: ‘Rassisme, Haatspraak en Dubbel Standaarde’,” het Werner Human, adjunkbestuurshoof van Solidariteit, in ŉ verklaring gesê. “Daar is by die MRK ŉ patroon van ondersoeke wat eensydig en ondeurdag is en wat soos nou ook in die Etzebeth-saak ongeregtighede skep. Die MRK was blitsig uit die blokke om Etzebeth te kap, en het gestel dat hy ‘gewoond geraak het om met moord weg te kom’, en verder, dat hy van poging tot moord aangekla moet word. Hierdie stellings is gemaak nog voordat enige proses teen Etzebeth in die gelykheidshof ingestel is. “Die MRK doen hul reeds bedenklike reputasie gestand, deur Etzebeth as ŉ skuldige voor te hou alvorens enige ondersoek afgehandel of bevinding gemaak is. Dit is in werklikheid die MRK wat skuldig is aan partydigheid en dra by tot rassespanning eerder as wat hul dit aanspreek.” Solidariteit het die aansoek in die gelykheidshof onder oë gehad, waar die vier klaers, onderskeidelik tussen R300 000 en R350 000 van Etzebeth eis. “Rasse-retoriek en dubbel standaarde het deel van die MRK se modus operandi geword. Ons kan nie toelaat dat ŉ Hoofstuk 9-instelling, wat veronderstel is om verbind te wees tot die waardes van ŉ regverdige en billike proses, ongedeerd op die wyse voortgaan nie,” het Human bygevoeg. Solidariteit het gesê hy gaan sy internasionale veldtog by CERD (Internasionale Konvensie op die Eliminering van alle vorme van Rassediskriminasie verskerp; ŉ ondersoek deur die SNI van stapel stuur met betrekking tot die onafhanklikheid en onpartydigheid waarmee die MRK ondersoeke aanpak; die MRK aanmaan om terugvoer te gee oor uitstaande sake; en ŉ aansoek bring om as ‘vriend van die hof’ gevoeg te word in die verrigtinge voor die gelykheidshof. “Solidariteit ondersteun Etzebeth se hersieningsaansoek om die besluit van die MRK om gelykheidshofverrigtinge in te stel, ter syde te laat stel.”